Πύργος 27-07-2016

Α.Π.: 827

**ΔΕΛΤΙΟ ΤΥΠΟΥ**

΄Εχει υποπέσει εκ νέου στην αντίληψή μας ότι όλο και περισσότεροι συμπολίτες μας προκειμένου να ενημερωθούν για τη σωστή διατροφή, την οποία ανάλογα με την περίπτωση του καθενός θα πρέπει να ακολουθούν, καταφεύγουν σε μη ειδικούς επαγγελματίες υγείας και σε μεθόδους μη συμβατές με την τρέχουσα ιατρική επιστήμη.

Ο Ιατρικός Σύλλογος Πύργου-Ολυμπίας θεωρεί καθήκον του να ενημερώσει για τους κινδύνους που απορρέουν από την εφαρμογή μη επιστημονικών και μη αποδεδειγμένων μεθόδων διάγνωσης και θεραπείας ενδεχόμενης τροφικής δυσανεξίας, οι οποίες προτείνονται και εφαρμόζονται από διάφορους πλανόδιους αυτοαποκαλούμενους «ειδικούς», μεταξύ των άλλων και στην δική μας περιοχή ευθύνης.

Οι ανωτέρω μέθοδοι πέραν του ότι στερούνται τεκμηριωμένης αποτελεσματικότητας, εγκυμονούν τον κίνδυνο να οδηγηθεί ο ακολουθών τις ανωτέρω μεθόδους, οι οποίες του προτείνονται από τον «ειδικό», σε πιθανές διατροφικές διαταραχές συνεπεία της μη λήψης πολύτιμων θρεπτικών συστατικών, με εξαιρετικά δυσμενείς συνέπειες για την υγεία του.

Ο Ι.Σ.Π.Ο είχε λάβει απόφαση και τον Ιούλιο του 2015 και είχε εκφράσει την επιφύλαξή του για το θέμα αυτό, με σκοπό την προάσπιση της δημόσιας υγείας, όπως υποχρεούται εκ του θεσμικού του ρόλου και θα επανέλθει επί του θέματος εάν παραστεί ανάγκη.

Για το Διοικητικό Συμβούλιο του Ι.Σ.Π.Ο.

Ο Πρόεδρος Ο Γεν. Γραμματέας

Ευάγγελος Παπαγεωργίου Χρήστος Γιαννικούλης